Imtella' Settembru 13, 2021 - Aġġornata 13 Ta' Settembru, 2021 7:25pm Skont l-aħħar stħarriġ tal-Ewrobarometru, il-Maltin huma fost l-aktar li jinsabu sodisfatti bil-qagħda ekonomika fil-pajjiż u bis-sitwazzjoni finanzjarja tal-familja tagħhom. Fl-istess waqt baqgħu jqiesu s-saħħa, is-sitwazzjoni ekonomika u l-ambjent bħala l-akbar sfidi li għandu bħalissa l-pajjiż. Fl-istħarriġ li sar bejn Ġunju u Lulju li għadda, ħareġ ukoll li l-Maltin huma fost l-aktar sodisfatti bil-miżuri li ttieħdu mill-Unjoni Ewropea u mill-Gvern Malti biex tiġi miġġielda l-pandemija tal-coronavirus. Madwar żewġ terzi tal-Maltin jinsabu sodisfatti bis-sitwazzjoni ekonomika fil-pajjiż, b'sitta u sittin fil-mija jgħidu li jinsabu sodisfatti, 27 fil-mija jgħidu li mhumiex u sebgħa fil-mija jgħidu li ma jafux. Skont l-aħħar ewrobarometru tar-rebbiegħa ppubblikat mill-Kummissjoni Ewropea, l-aktar poplu b'rasu mistrieħa dwar il-qagħda ekonomika huwa dak tal-Lussemburgu (89%) segwit minn dak Olandiż (87%). Il-medja fl-Unjoni Ewropea hija ta' 40%. Mistoqsija dwar is-sitwazzjoni finanzjarja fil-familja tagħhom, 85 fil-mija tal-Maltin wieġbu li hija tajba, jiġifieri 11 fil-mija aktar mill-medja Ewropea ta' 74%. Dwar jekk humiex sodisaftti b'xogħolhom, 66 fil-mija tal-Maltin qalu li huma sodisfatti waqt li l-medja fl-unjoni Ewropea hija ta' 64 fil-mija. Mistoqsija jekk fit-tnax-il xahar li ġejjin is-sitwazzjoni ekonomika fil-pajjiż hix se tmur għall-aħjar, 35% tal-Maltin jemmnu li se titjib, 26% fil-mija qalu li se tmur għall-agħar u 29 fil-mija qalu li mhix se tinbidel. L-istħarriġ tal-Ewrobarometru li sar ukoll fi żmien il-pandemija tal-coronavirus, ħareġ li l-Maltin u l-Ewropej huma l-aktar imħassba dwar is-saħħa u s-sitwazzjoni ekonomika. 28 fil-mija tal-Ewropej semmew is-saħħa bl-ogħla persentaġġi jiġu rreġistrati fil-Portugall (52%), fl-Islovenja (47%) u f'Malta (41%). Fil-fatt din hija l-iktar kwistjoni li qed tħasseb bħalissa lil Maltin, segwita mis-sitwazzjoni ekonomika (36%) u l-ambjent u l-bidla fil-klima (27%). Mistoqsija x'inhi l-iktar kwistjoni li qed tħassibhom, 23 fil-mija tal-Maltin u l-Ewropej semmew iż-żieda fil-prezzijiet. Mill-banda l-oħra, waqt li 21 fil-mija tal-Ewropew jinsabu mħassba bil-qgħad, din ma tgħoddx għall-Maltin hekk kif kienu 4 fil-mija biss li semmew il-qgħad. Skont l-Ewrobarometru, il-gvern igawdi l-fiduċja ta' 46 fil-mija, filwaqt li l-Parlament Malti għandu l-fiduċja ta' 42 fil-mija. L-ewrobarometru wera wkoll li l-Maltin kienu fost l-aktar sodisfatti bil-miżuri li ħadet l-Unjoni Ewropea u l-Gvern Malti biex jiġġieldu l-pandemija. Il-Maltin kienu l-aktar poplu pożittiv ukoll dwar il-pjan ta' rkupru li nediet l-Unjoni Ewropea biex twieġeb għall-effetti ekonomiċi tal-pandemija. Min-naħa l-oħra l-Maltin kienu t-tielet l-aktar poplu li sabha diffiċli biex jgħix bir-restrizzjonijiet li ġabet magħha l-pandemija.